Je Jehans de Chardenous, escuiers, fiz çay en arriers mons. Guillaume dou Faiz, chevaliers, fais savoir à touz ces qui verront et orront ces presantes lettres que je suis devenuz hons à noble baron monsignour Jeham de Chalon, signour d’Arlay, mon bien amey signour, et suis antrez en son homaige par mes mains et par ma boche, en la meniere qu’il est acostumez que gentishons antre en l’omaige de signour, sauve la feauté de Henri de Sainte-Croiz, mon premier signour. Et cest homaige je ay fait audit mons. Jeham de Chalon, signour d’Arlay, pour le pris de quarante livres de petit tournois, lesquex je ay eues doudit monsignour Jeham en bons deniers bien nombrez et convertiz en mon profit. Et per cest homaige façant et per lesdites XL livres dessusdites, je ay promis et promet audit monsignour Jeham, come à mon signour, en bone foy et per mon soirement doné et tochié sus saint ewangile corporelmant, que je bien montez et bien armez li aideray bien et loialmant de la guerre que il a ou aura encontre le excellent prince monsignour Philippe, roy de France, lui et ses genz et ses aidanz, et Robert, duc de Bourgoingne, lui et ses genz et ses aidans, et vendray à mandemant doudit monsignour Jeham de Chalon, signour d’Arlay, per tantes foies com je an sarai requis per lui ou per ses lattres, pour ce que je soie en estat que li cors le puisse soffrir. Et est assavoir, si je perdoie en son servise acuns de mes chevax, il les me doit rendre et restorer, à l’agart de bones genz et de chevaliers, assi com est acostumé de faire tel chose entre genz d’armes. En tesmoignaige de laquel chose, je ai baillié ces lettres audit mons. Jeham de Chalon, signour d’Arlay, seelées de mon seal ensamble les seaux de religious home et honeste frere Humbert, humile priour, [et Humbert, curé] de L’Estoile, esquex je ay requis que il y metent lour seaux en ces lettres, en tesmoignaige de verité... Ce fut fait et doné le dimenche après l’exaltation Sainte Croiz, l’an Nostre Signour mil CC nonante et VII, ou mois de septambre.